Teresa ëd Gesù

Teresa ëd Gesù (conossùa ëdcò tanme Teresa d'Ávila) a l'era nassùa a Gotarrendura, ant la provinsa d'Ávila, an Castilia, con ël nòm ëd Teresa de Cepeda y Ahumada, ai 28 ëd mars dël 1515.
A l'era tersa ëd dódes masnà.
La famija ëd sò pare, ël sivalié Alonso Sánchez de Cepeda (mòrt dël 1541), a dissendìa da d'ebreo convertì ëd Toledo.
Soa mare Beatriz d'Ávila y Ahumada (mòrta dël 1527), a vnisìa da la cita noblëssa castilian-a.

Dël 1531 Teresa a l'é intrà ant ël convent ëd Santa María de Gracia a Ávila.
Vnùita motobin malavia, a l'ha dovù rintré a ca 'd sò pare.
Ai 2 ëd novèmber 1533 a l'é scapà da ca për andé al convent ëd l'Ancarnassion d'Ávila, monasté nen ëd clausura ch'a përmetìa a le religiose ëd seurte e d'arsèive vìsite.
A l'ha pijà ij vot ai 3 ëd novèmber 1534.
Durant ël prim ann soa salute a l'é pegiorà; për soagnela, sò pare a l'ha mnala dël 1535 a Castellanos de la Cañada con soa seur.
Teresa a l'é restà ant ës vilage fin-a a la prima dël 1536, peui a l'é andàita a Becedos.

A l'é mòrta a Alba de Tormes ai 4 d'otóber dël 1582.
A l'ha fondà l'órdin dle Carmelitan-e dëscàusse.
Dël 1622 a l'è stàita canonisà da papa Gregòri XV e dël 1970 Pàul VI a l'ha nominala Dotor dla Cesa.

Categorìa:Sant catòlich